রিয়াসাত (ইসলাম)

রিয়াসাত ( ; ) হল বলকান অঞ্চলের ইসলামি সম্প্রদায়ের একটি প্রধান নির্বাহী সংস্থা। রিয়াসাতের প্রধান হলেন রেইস-উল-উলেমা (গ্র্যান্ড মুফতি)। 
অটোমান সাম্রাজ্যের সময়, সমস্ত মুসলমানদের সর্বোচ্চ ধর্মীয় কর্তৃপক্ষ শাইখুল ইসলামের অধীনস্থ করা হত। যদিও তখন সুলতান তার খলিফা উপাধিও বজায় রাখতেন। ১৮৭৮ সালে বসনিয়া ও হার্জেগোভিনা অস্ট্রিয়ান-হাঙ্গেরিয়ান দখলের পর, দখলদারিত্বের নেতৃত্বদানকারী জেনারেল জোসিপ ফিলিপোভিচ একটি নির্দেশনা পেয়েছিলেন যে বসনিয়ান মুসলমানদের ইস্তাম্বুলের শায়খুল ইসলাম থেকে স্বাধীন হওয়া উচিত। অস্ট্রিয়ান-হাঙ্গেরিয়ান কর্তৃপক্ষের পরিকল্পনা ছিল এই বিচ্ছেদকে স্থানীয় উদ্যোগের মতো করে তুলে ধরার।
ফিলিপোভিচ সেটা করতে ব্যর্থ হবার পর, তৎকালীন অস্ট্রিয়া-হাঙ্গেরির পররাষ্ট্রমন্ত্রী গিউলা আন্দ্রেসি, বসনিয়া ও হার্জেগোভিনার জন্য দায়ী যৌথ অস্ট্রো-হাঙ্গেরিয়ান অর্থ মন্ত্রণালয়ের মাধ্যমে একই কাজ করার চেষ্টা করেছিলেন, যার নেতৃত্বে ছিলেন বেনি ক্যালে এবং বসনিয়া ও হার্জেগোভিনার গভর্নর জোসিপ ফিলিপোভিচ। আন্দ্রেসি এটিকে নতুন অধিকৃত বসনিয়া ও হার্জেগোভিনায় অস্ট্রো-হাঙ্গেরিয়ান কর্তৃপক্ষের অবস্থান শক্তিশালী করার জন্য একটি রাজনৈতিক হাতিয়ার হিসেবে দেখেছিলেন।
বসনিয়ান মুসলিমরা তীব্রভাবে অস্ট্রিয়ান-হাঙ্গেরিয়ান কর্তৃপক্ষের এই পদক্ষেপের বিরোধিতা করেন। ১৮৮০ সালের ১৮ জুন অটোমান সাব্লাইম পোর্টে আহমেদ শুক্রু, একজন প্রাক্তন রুমেলিয়ান কাজাস্করকে নতুন বসনিয়ান-হার্জেগোভিনিয়ান মুফতি হিসেবে মনোনীত করলে এই দ্বন্দ্ব চরমে পৌঁছায়। তাদের সিদ্ধান্তের ভিত্তি ছিল ১৮৭৯ সালের অস্ট্রিয়া-হাঙ্গেরি এবং অটোমান সাম্রাজ্যের মধ্যে অনুষ্ঠিত নোভি পাজার কনভেনশন, যেখানে অন্যান্য বিষয়ের মধ্যে, অস্ট্রিয়া-হাঙ্গেরি বসনিয়ান মুসলমানদের ধর্মীয় স্বাধীনতাকে সম্মান করার প্রতিশ্রুতিবদ্ধ হয়, তার ফলে বসনিয়ান মুসলমানরা ইস্তাম্বুলে শায়খুল ইসলামের সাথে ধর্মীয় সংযোগ বজায় রাখার অধিকার পেয়েছিল।
বসনিয়ান মুসলমানরা ইস্তাম্বুল থেকে যেকোনো ধরনের বিচ্ছিন্নতার ঘোর বিরোধিতা করেছিল। অস্ট্রিয়া-হাঙ্গেরি একমত হয়েছিল যে শায়খুল ইসলাম বসনিয়া ও হার্জেগোভিনায় ধর্মীয় কর্মকর্তা নিয়োগ করতে পারবেন, তবে তা কেবল স্থানীয় জনগণের মধ্য থেকে। তারা ইস্তাম্বুলে নিযুক্ত অস্ট্রিয়ান-হাঙ্গেরিয়ান রাষ্ট্রদূতের কাছে শুক্রুকে বসনিয়ান-হার্জেগোভিনিয়ার মুফতির পদ গ্রহণ থেকে বিরত রাখার জন্য অনুরোধ করেছিল। অস্ট্রিয়ান-হাঙ্গেরিয়ান কর্তৃপক্ষ বসনিয়া ও হার্জেগোভিনার মুসলিমদের প্রধান প্রতিনিধি হিসেবে হুসেইন নূর হাফিজোভিচকে দেখেছিলেন, যিনি তৎকালীন সময়ে বসনিয়া ও হার্জেগোভিনার সর্বোচ্চ শরিয়া বিচারক ছিলেন।
শেষ পর্যন্ত, অস্ট্রিয়ান-হাঙ্গেরিয়ান কর্তৃপক্ষ শুক্রুকে মুফতির পদ গ্রহণ থেকে বিরত রাখতে সফল হয় এবং শায়খুল ইসলাম উরিয়ানিজাদে আহমেদ এসাদ মুস্তাফা হিলমি হাদজিওমেরোভিচকে নতুন বসনিয়ান-হার্জেগোভিনিয়ান মুফতি মনোনীত করে। হাদজিওমেরোভিচ অস্ট্রো-হাঙ্গেরীয় কর্তৃপক্ষের জন্য উপযুক্ত ব্যক্তি হিসেবে পরিচিত ছিলেন। অস্ট্রিয়ান-হাঙ্গেরিয়ান বাহিনী বসনিয়া ও হার্জেগোভিনা দখল করার পরপরই, তিনি বসনিয়ান মুসলমানদের অস্ট্রিয়ান-হাঙ্গেরিয়ান প্রশাসনের সামরিক আইন মেনে নেওয়ার আহ্বান জানান। ১৮৮২ সালের ১৭ অক্টোবর সম্রাট ফ্রাঞ্জ জোসেফ একটি সাম্রাজ্যিক ডিক্রি জারি করেন যাতে তিনি হাদজিওমেরোভিচকে বসনিয়া ও হার্জেগোভিনার রেইস-উল-উলামা (গ্র্যান্ড মুফতি) ঘোষণা করেন। এর ফলে বসনিয়া ও হার্জেগোভিনার মুসলমানরা অটোমান ধর্মীয় কর্তৃত্ব থেকে মুক্ত হয় এবং অটোমান সাম্রাজ্যের কেউই অস্ট্রিয়ান-হাঙ্গেরিয়ান সম্রাটের এই সিদ্ধান্তের বিরোধিতা করেনি।
হাজিওমেরোভিচকে গ্র্যান্ড মুফতি হিসেবে মনোনীত করার পর, বসনিয়া ও হার্জেগোভিনার ইসলামি সম্প্রদায়ের প্রধান নির্বাহী সংস্থা হিসেবে রিয়াসাত প্রতিষ্ঠান প্রতিষ্ঠিত হয়। এটি ছিল সমগ্র ইসলামি বিশ্বের মধ্যে অনন্য একটি প্রতিষ্ঠান। বসনিয়া ও হার্জেগোভিনায় একটি স্বাধীন ইসলামি সম্প্রদায় তৈরির জন্য বেনি ক্যালের প্রচেষ্টা অবশেষে বাস্তবায়িত হয়েছিল। সম্রাটের গ্র্যান্ড মুফতি এবং মজলিসের প্রধানদের নির্বাচনের অধিকার ছিল। বসনিয়া ও হার্জেগোভিনার ভূমি সরকার কর্তৃক অন্যান্য ইসলামি ধর্মীয় কর্মকর্তাদের নির্নবাচন করা হয়েছিল।